Hallitustunnustelija Antti Rinne on saanut puolueilta vastaukset esittämiinsä kysymyksiin.

Jussi Halla-aho pitäisi uusia eduskuntavaaleja perusteltuina, mutta ei usko SDP:n ja keskustan haluavan niitä. Inka Soveri

Lauantai ei tarjonnut politiikassa isoja yllätyksiä. Kaikki eronneen pääministerin Antti Rinteen (sd) hallituksessa istuneet puolueet ilmoittivat olevansa valmiita jatkamaan hallituksessa ja hyväksymään ohjelman sellaisenaan.

Vielä vähemmän yllätyksellistä oli, että hallitusohjelma ei kelvannut oppositiopuolueille. Kristillisdemokraatit ja Liike nyt ilmoittivat jäävänsä kokonaan hallitusneuvotteluiden ulkopuolelle. Sen sijaan hallitusvastuu kelpaisi suuremmille oppositiopuolueille perussuomalaisille ja kokoomukselle.

Perussuomalaisten puheenjohtajan Jussi Halla-ahon mukaan ennenaikaiset eduskuntavaalit olisivat epätavallisessa tilanteessa perustellut. Hänen mukaansa keskusta ja demarit eivät niihin halua ryhtyä. Kumpikin puolue rämpii puoluekannatuskyselyissä siinä missä perussuomalaiset lähestyvät jo 25 prosentin kannatuksen rajaa.

– Totean kuitenkin ystävällisesti, että vaikka kumpikin puolue luulee jo ottaneensa pohjakosketuksen, pohjaan on kummallakin puolueella vielä yli 10 prosenttiyksikköä matkaa. Suunta on kummallakin sama, jos ne kitkuttavat eteenpäin tällä hallituspohjalla, Halla-aho tylyttää Facebook-päivityksessään.

Halla-aho katsoo, että perussuomalaisten kynnyskysymykset eivät ole mahdoton sovittaa keskustan ja maltillisten sosialidemokraattien tavoitteiden kanssa.

– Me olemme valmiita yhteistyöhön kummankin puolueen kanssa, mutta tämä edellyttää vihreiden ja RKP:n heivaamista ulos hallituksesta, Halla-aho kirjoittaa.

Viesti keskustalle

Jussi Halla-aho osoittaa viestinsä erityisesti keskustalle.

– Haluatteko selitellä seuraavat kolme ja puoli vuotta äänestäjillenne sitä, että sisä-, ulko- ja ympäristöministeriötä hallitsevat vihreät romuttavat turvapaikkajärjestelmän, junailevat salaisilla operaatioilla Isis-naisia Suomeen, rekrytoivat hunnutettuja islamisteja poliiseiksi ja tekevät teollisuuden ja maatalouden toimintaympäristön entistä tukalammaksi?

Perussuomalaiset nostivat virallisessa vastauksessaan pieni- ja keskituloiset ihmiset ja heidän arkipäivän kustannukset, kotimaisen teollisuuden ja pk-yritysten toimintakyvyn sekä tietenkin maahanmuuton. Vastauksessa oli myös piikki Antti Rinteelle.

– Perussuomalaiset ovat valmiita osallistumaan vain hallitukseen, jossa kaikki hallituspuolueet sitoutuvat rehellisyyteen ja edellyttävät ministereiltä totuudessa pysymistä, vastauksessa todetaan.

Yksi suurimmista syistä Rinteen eroon oli, että hänen katsottiin puhuvan ”muunneltua totuutta” postikohussa.

Kokoomus vastasi Rinteelle pitkällä viestillä. Se ilmoitti olevansa valmis hallitukseen, ”jos pääministeri sitoutuu johtamaan hallitusta tiiviissä yhteistyössä muiden hallituspuolueiden kanssa ja on vlamis keskittymään työssään Suomen vastuulliseen johtamiseen”.

Kokoomus esitti kynnyskysymyksiä ja korosti, että hallitusohjelma ei kelpaa sellaisenaan. Kokoomus vaati konkreettisia toimenpiteitä tavoitteiden toteuttamiseksi.